Raymond Mays en doa savet un nebeud kirri-red a-raok an Eil Brezel Bed dindan an anv ERA. E verzh a-raok ar brezel, ha donedigezh dokumantoù Mercedes-Benz hag Auto Union en e chakod, en doa lakaet anezhañ da grouiñ ur skipailh redadegoù-kirri breizhveuriat penn-kil-ha-troad (ma ne oa ket nemet saoz penn-kil-ha-troad) gant e vignon Peter Berthon. Fellout a rae dezhañ krouiñ ur saver-kirri a ziskouezje galloud ar Rouantelezh-Unanet, archantaet gant saverien kirri ar vro dre un trust. Re fall e oa aozadur ar skipailh hag ur bern archant a oa bet kollet en un nebeud bloavezhioù. Dirak ar vank a zisochoù dereat e tivizas ur bern tud hag o doa archantaet ar skipailh mont kuit, ha lezet e voe etre daouarn Alfred Owen eus Rubery Owen, a enskrivas kirri BRM dindan an anv skipailh Owen Racing Organisation. Evit gwir ne oa diforch ebet etre BRM hag Owen Racing, an hini diwezhañ o vezañ ar skipailh a lakae kirri ar saver BRM da redek, evel e laka ar Scuderia Ferrari da redek kirri ar saver Ferrari. Mays ha Berthon a gendalchas da ren ar skipailh betek ar bloavezhioù 1960 pa voe erlechiet gant Louis Stanley, breur-kaer Alfred Owen.